ટેકનોલોજીનો વિકાસ મનુષ્યજીવનની સરળતા માટે થતો હોય છે, પણ ઘણીવાર મશીન મશીન જ છે તેની ખાતરી થતી હોય તેમ અતિસંવેદનશીલ ડેટા પણ ટેકનોલોજીના પ્રતાપે (સંતાપે) બીજા હાથમાં ચાલી જતો હોય છે. તાજેતરમાં સૈન્યને લગતી માહિતી આ રીતે બહાર આવી, જેનું કારણ બની હતી ફિટનેસ એપ! સૉશિઅલ મિડિયા અને મોબાઇલ એપ દિનપ્રતિદિન વપરાશકારોની અંગત જાણકારી ખુલ્લી પાડવા માટે બદનામ બની રહી છે. લોકપ્રિય ફિટનેસ ઍપ પૉલાર ફ્લૉ ગુપ્તચર સંસ્થાઓ, લશ્કરી થાણાંઓ અને હવાઈ સ્થળો, પરમાણુ શસ્ત્રોના ભંડારનાં સ્થળો તેમજ વિશ્વ ભરમાં આવેલા દૂતાવાસો સહિતના ગુપ્ત સ્થાનો ખાતે સરકારી કર્મચારીઓની કવાયતો કરતા હોય તો તેમના વિશે સુવિધાજનક નકશો આપી દે છે.